《次韵元厚之少保留题朱伯原秘校园亭三首》
宋代·程师孟

碧瓦春城十万家，可怜夫子独堪嗟。
园林犹有前朝木，冠盖难寻故主花。
亭瞰夕阳邻古刹，池通野水见晴沙。
天然操尚无尘滓，合住蓬莱弄彩霞。

作者简介：（1009—1086）宋苏州人，字公辟。仁宗景祐元年进士。历知南康军、楚州，提点夔州路刑狱，徙河东路。晋地山谷春夏多水，师孟出钱开渠筑堰，淤良田万八千顷。自江西转运使改知福州，治行为东南之最。累知广州、越州、青州，为政简严，痛惩豪恶，民为立生祠。